Florian Thauvin

Florian Tristan Mariano Thauvin (sündinud 26. jaanuaril 1993 Orléansis) on Prantsusmaa jalgpallur, kes mängib äärepoolkaitsjana Mehhiko kõrgliiga klubis Tigres UANL ja Prantsusmaa jalgpallikoondises.

Ta alustas klubikarjääri Prantsusmaa klubis Grenoble, mille koosseisus debüteeris ta hooajal 2010–11 Prantsusmaa esiliigas. 2011. aastal liitus ta samuti Prantsusmaa esiliigas mängiva Bastiaga. Hooajal 2012–13 mängis ta Bastiaga Prantsusmaa kõrgliigas, kus ta Thauvin lõi 10 väravat. Samal hooajal valiti ta Prantsusmaa kõrgliiga hooaja parimaks noormängijaks.

Aastatel 2013–2015 mängis ta Prantsusmaa kõrgliiga klubis Olympique de Marseille. 2015. aasta augustis sõlmis ta viieaastase lepingu Inglismaa kõrgliiga klubiga Newcastle United. 2016. aasta jaanuaris läks ta tagasi laenule Marseillesse. Hooajal 2016–17 lõi ta Marseilles mängides Prantsusmaa kõrgliigas 15 väravat.

2017. aasta suvel sõlmis ta Marseillega püsiva lepingu. Hooajal 2017–18 lõi ta Prantsusmaa kõrgliigas 22 väravat, millega oli liigas paremuselt teine väravakütt. Samal hooajal lõi ta UEFA Euroopa Liigas neli väravat ning jõudis Marseillega Euroopa Liiga finaali, kus kaotati Sevillale tulemusega 0:3.

2021. aasta mais sõlmis ta lepingu Tigres UANL-iga.

2013. aastal tuli Thauvin Prantsusmaa kuni 20-aastaste koondisega juunioride maailmameistriks. Poolfinaalis lõi ta Ghana vastu kaks väravat. Prantsusmaa jalgpallikoondises tegi Thauvin debüüdi 2. juunil 2017 sõprusmängus Paraguay vastu. Koondisekarjääri esimese värava lõi ta 11. juunil 2019 EM-i valikmängus Andorra vastu. 2018. aastal tuli Thauvin Prantsusmaa koondisega maailmameistriks. 2020. aasta suveolümpiamängude jalgpalliturniiril osaleb ta Prantsusmaa olümpiavõistkonna koosseisus.

Aastatel 2017 ja 2018 valiti Thauvin Olympique de Marseille hooaja parimaks mängijaks.

Prantsusmaa jalgpallurid
Grenoble Foot 38 jalgpallurid
Marseille Olympique'i jalgpallurid
Newcastle United FC mängijad
Tigres UANL-i jalgpallurid
Ligue 1 mängijad
Premier League'i mängijad
Sündinud 1993